32004R0055
L 008/1
JURNALUL OFÍCIAL AL UNIUNII EUROPENE
REGULAMENTUL (CE) NR. 55/2004 AL CONSILIULUI
din 17 decembrie 2003
de modificare a Regulamentului (CE) nr. 1453/2001 privind măsurile specifice referitoare la anumite produse agricole pentru Insulele Azore și Madeira și de abrogare a Regulamentului (CEE) nr. 1600/92 (Poseima) în ceea ce privește aplicarea unei prelevări suplimentare în sectorul laptelui și al produselor lactate în Azore
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 299 alineatul (2),
având în vedere propunerea Comisiei,
având în vedere avizul Parlamentului European (1),
întrucât:
(1)
Articolul 23 din Regulamentul (CE) nr. 1453/2001 (2) a prevăzut pentru o perioadă de patru ani, cu începere din campania 1999/2000, o derogare de la unele dispoziții din Regulamentul (CEE) nr. 3950/92 al Consiliului din 28 decembrie 1992 de stabilire a unei prelevări suplimentare în sectorul laptelui și al produselor lactate (3) pentru Insulele Azore. Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a unor scheme de sprijin pentru agricultori (4) a modificat articolul 23 din Regulamentul (CE) nr. 1453/2001, pentru a prelungi perioada menționată anterior la șase campanii și a stabilit valorile corespunzătoare acestei prelungiri.
(2)
Cu toate acestea, restructurarea sectorului produselor lactate nu s-a încheiat încă în Insulele Azore. Pentru a ține seama de puternica dependență a Insulelor Azore de producția de lapte, la care se adaugă alte handicapuri legate de situarea sa ultraperiferică și de absența unei producții de înlocuire rentabilă, este necesar să se prelungească această perioadă și să se fixeze valorile corespunzătoare acestei prelungiri.
(3)
Această măsură se limitează la producătorii de lapte din Azore. Pe durata aplicării, măsura ar trebui să permită sectorului să se restructureze în continuare fără impact asupra pieței produselor lactate și fără consecințe importante asupra bunei funcționări a regimului de taxe în Portugalia și în Comunitate,
ADOPTĂ PREZENTUL REGULAMENT:
Articolul 1
Articolul 23 din Regulamentul (CE) nr. 1453/2001 se înlocuiește cu următorul text:
„Articolul 23
(1) Cu începere din campania 1999/2000, în scopul repartizării prelevării suplimentare între producătorii menționați în articolul 2 alineatul (1) a doua teză din Regulamentul (CEE) nr. 3950/92, numai producătorii care sunt stabiliți și produc în Azore, în conformitate cu articolul 9 litera (c) din regulamentul menționat anterior, și care comercializează cantități care depășesc cantitatea lor de referință majorată cu procentul prevăzut în al treilea paragraf, sunt considerați că au contribuit la depășire.
Prelevarea suplimentară se aplică pentru cantitățile care depășesc cantitatea de referință majorată astfel după realocarea cantităților care se află în marja ce rezultă din această majorare și au rămas neutilizate, între producătorii menționați la primul paragraf, proporțional cu cantitatea de referință de care dispune fiecare producător.
Procentul prevăzut de primul paragraf este egal cu dintre cantitățile de 73 000 tone pentru campaniile 1999/2000 - 2004/2005 și respectiv 23 000 tone, cu începere din campania 2005/2006, și suma cantităților de referință disponibile pe fiecare exploatație la 31 martie 2000. Se aplică pentru fiecare producător numai pentru cantitățile de referință de care acesta dispunea la 31 martie 2000.
(2) Cantitățile de lapte sau echivalent-lapte comercializate care depășesc cantitățile de referință, dar respectă procentul prevăzut în alineatul (1) din prezentul articol, după realocarea prevăzută în respectivul articol, nu sunt luate în considerare la constatarea unei eventuale depășiri a Portugaliei calculată în conformitate cu articolul 2 alineatul (1) prima teză din Regulamentul (CEE) nr. 3950/92.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament se aplică de la 1 aprilie 2003.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 decembrie 2003.